32011D0821
L 327/67
SLUŽBENI LIST EUROPSKE UNIJE
07.12.2011.
PROVEDBENA ODLUKA KOMISIJE
od 7. prosinca 2011.
o priznavanju Kabo Verdea na temelju Direktive 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima
(priopćena pod brojem dokumenta C(2011) 8998)
(Tekst značajan za EGP)
(2011/821/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/106/EZ Europskog parlamenta i Vijeća od 19. studenoga 2008. o minimalnoj razini osposobljavanja pomoraca (1), a posebno njezin članak 19. stavak 3. prvi podstavak,
uzimajući u obzir zahtjev Cipra od 13. svibnja 2005.,
budući da:
(1)
U skladu s Direktivom 2008/106/EZ države članice mogu odlučiti ovjeriti odgovarajuće svjedodžbe pomoraca koje su izdale treće zemlje pod uvjetom da Komisija priznaje predmetnu treću zemlju. Navedene treće zemlje moraju ispunjavati sve zahtjeve Konvencije Međunarodne pomorske organizacije (IMO) o standardima za osposobljavanje, izdavanje svjedodžba i držanju straže za pomorce iz 1978. (Konvencija STCW) (2), kako je revidirana 1995.
(2)
Pismima od 13. svibnja 2005. i 1. prosinca 2005. Cipar je podnio zahtjev za priznavanje Kabo Verdea. Na temelju tog zahtjeva, Komisija je procijenila sustave osposobljavanja i izdavanja svjedodžbi u Kabo Verdeu kako bi provjerila ispunjava li Kabo Verde sve zahtjeve Konvencije STCW i jesu li poduzete odgovarajuće mjere za sprečavanje prijevare u vezi sa svjedodžbama. Procjena se temeljila na rezultatima provjere koju su proveli stručnjaci Europske agencije za sigurnost pomorskog prometa u lipnju 2006. Tijekom predmetne provjere utvrđeni su određeni nedostaci u sustavima osposobljavanja i izdavanja svjedodžbi.
(3)
Komisija je državama članicama dostavila izvješće o rezultatima procjene.
(4)
Pismima od 2. veljače 2009., 8. prosinca 2009. i 17. rujna 2010. Komisija je od Kabo Verdea zatražila da pruži dokaz o ispravljanju utvrđenih nedostataka.
(5)
Pismima od 23. travnja 2009., 19. siječnja 2010., 4. prosinca 2010., 25. veljače 2011., 10. ožujka 2011. i 25. svibnja 2011. Kabo Verde je dostavio tražene podatke i dokaz u vezi s provedbom odgovarajuće i u dovoljnoj mjeri korektivne radnje u svrhu rješavanja većine nedostataka utvrđenih tijekom procjene sukladnosti.
(6)
Preostali se nedostaci odnose s jedne strane na nedostatak određene opreme za osposobljavanje u glavnoj instituciji za pomorsko obrazovanje i osposobljavanje u Kabo Verdeu, a s druge strane na određeni sadržaj programa osposobljavanja u vezi s odjeljkom A-III/2 Kodeksa STCW. Stoga je Kabo Verde pozvan da provede daljnje korektivne radnje s tim u vezi. Međutim, navedeni nedostaci ne opravdavaju dovođenje u pitanje cjelokupne razine sukladnosti Kabo Verdea sa zahtjevima STCW-a za osposobljavanje pomoraca i izdavanje svjedodžbi pomorcima.
(7)
Ishod procjene sukladnosti i ocjenjivanja podataka koje je dostavio Kabo Verde dokazuju da Kabo Verde ispunjava relevantne zahtjeve Konvencije STCW i da je poduzeo odgovarajuće mjere za sprečavanje prijevare u vezi sa svjedodžbama.
(8)
Mjere predviđene ovom Odlukom u skladu su s mišljenjem Odbora za sigurna mora i sprečavanje onečišćenja s brodova,
DONIJELA JE OVU ODLUKU:
Članak 1.
Za potrebe članka 19. Direktive 2008/106/EZ, Kabo Verde je priznat u pogledu sustava osposobljavanja pomoraca i izdavanja svjedodžbi pomorcima.
Članak 2.
Ova je Odluka upućena državama članicama.
Sastavljeno u Bruxellesu 7. prosinca 2011.